Papersnake/gushiwen huggingface dataset:
渭南道中逢二蜀兵出印本手诏司马温公范文
宗泽（宋代）

我君肇当阳，憸佞毕退听。
示民以好恶，观此第一政。
薛惟司马范，二老文且正。
堂堂外王父，九牧称无尽。
宸章粲褒贲，倬彼云汉盛。
昭回天下来，光生万象俊。
小臣行抱忧，中路得此庆。
慨然夷望归，欣闻比干赠。
伤心外王父，三黜坐谏争。
未为召公保，亟上丞相印。
群邪肆欺诬，不死仗元圣。
阉童裂茅土，儇子执魁柄。
十载卧江湖，赍志目不瞑。
谁言堕黄壤，庙象饰绣衮。
石槨安用营，金滕渠不信。
因知日月星，虽晦终不泯。
一旦遇雷风，浮云岂能病。
山中寄外 其七
龙辅（宋代）

跻攀不辞远，微汗湿红粉。万一有桃源，当期郎共隐。
冬夜读几案间杂书得六言二十首
刘克庄（宋代）

宋玉口多微词，曼倩言不纯师。
陈赋讽荐枕女，抗义斩卖珠儿。
红叶 其一
释居简（宋代）

猎猎翩翩赤羽旗，霜裁风剪乱零吹。打窗便是敲篷响，梦断吴江欲冷时。
道过洋县宿开明寺感怀
岳礼（清代）

太守风流不可寻，筼筜谷口碧烟沈。白云秋水山城晚，落叶残阳古寺深。

潇洒已无千亩竹，清贫犹忆昔人吟。荧荧镫火僧房榻，独对文殊此夜心。
长安游
于鹄（唐代）

久卧长安春复秋，五侯长乐客长愁。绣帘朱毂逢花住，

锦幨银珂触雨游。何处少年吹玉笛，谁家鹦鹉语红楼。

年年只是看他贵，不及南山任白头。
池上书所见留别益谦
李处权（宋代）

池上风烟故可人，倦游老眼厌纷纷。
晴云出岫似知我，野鹤鸣皋疑是君。
可恨音书长契阔，尚从杯酒见殷勤。
新诗准拟频相寄，独学方当病寡闻。
忆昨四首 其二
潘伯脩（元代）

灵岩好在涵空谷，图画天开两洞庭。云日长天摇积水，蛟龙九月弄飞霆。

舟归范蠡江湖远，兵压阊门草木腥。欲就吴王借秋剑，砚池星月洗秋萍。
湖亭席上赠商素
武衍（宋代）

一曲春风已擅场，浅颦低啭更传觞。
令人忆杀香山老，旧日玲珑也姓商。
节推刘龙山六十寿诗五叠青原韵
罗洪先（明代）

夫君襟度可常逢，汎水寻山未厌从。惯忤上官甘解绶，爱眠终厌不闻钟。

笑谈对客机全少，妻子谋身计更慵。此道便堪全静默，岂须坚白问孙龙。
南郊庆成口号二十首 其四
周密（宋代）

行门赞唱似吹笙，号诺连珠绕禁城。五使按临严柝静，夜深初听警场声。
元宵会吴鼎仪宅分得将进酒
倪岳（明代）

将进酒，黄金杯，东风摇荡春葳蕤。清宵对此灯烛辉，明月皎皎当中闺。

将进酒，夜未央，日月逝矣嗟流光。年时感此雨雪狂，美景不及今晨良。

将进酒，一再行，醉来尔汝俱忘形。交分蔼若弟与兄，岂直倾盖论平生。

将进酒，伐木诗，倚歌而和心孔夷。我虽不饮强倒卮，永怀白首同襟期。

将进酒，君莫辞。
会苏养直
释德洪（宋代）

方忻望庐山，忽见苏养直。向来败意事，捉手一笑失。

澜翻诵新败，与山争秀色。归来对青灯，危坐口挂壁。

翰林谪仙人，隐显吁莫测。正恐骑鱼去，千里作一息。
登天皇山作
严羽（宋代）

我来陟高顶，俯瞰临长川。阴崖隐落日，叠嶂鸣飞泉。

独立一世外，所思千古前。回看鸟没处，茫茫生白烟。
前湖诗
尹嘉宾（明代）

前湖何氏七娘子，骂贼不污殉节死。
湖上鸳鸯不敢游，湖中莲花无并头。
送察推贾时以通直郎致仕还荆南
邹浩（宋代）

秋声起庭端，索索故时语。几人清镜中，鬓发默自许。

东邻坐长清，曰此非吾所。平生困一官，湎若醉醪醑。

幸今豁然醒，可以事高举。田园熟瓜芋，茅茨庇风雨。

向来避席人，把臂相尔汝。年光虽云暮，犹足送寒暑。

斯言不浪酬，即日去幕府。我惟尘世浮，贵贱等逆旅。

宽为百年期，形骸一丘土。夫君脱身还，岂不知所处。

行矣数珠功，青天走龙虎。
初夏
俞桂（宋代）

蔷薇花已谢，芍药拟下坡。
午阴有嘉树，景序犹清和。
日得诗篇咏，门无俗客过。
笋胎今岁少，荷叶小池多。
春去余旬日，夏云已嵯峨。
吾去年嗟矣，身事笑蹉跎。
但欲卧白石，幽岩扪青萝。
已与心料理，不必问如何。
定情诗
繁钦（魏晋）

我出东门游，邂逅承清尘。
思君即幽房，侍寝执衣巾。
时无桑中即，迫此路侧人。
我既媚君姿，君亦悦我颜。
何以致拳拳？绾臂双金环。
何以道殷勤？约指一双银。
何以致区区？耳中双明珠。
何以致叩叩？香囊系肘后。
何以致即阔？绕腕双跳脱。
何以结恩情？美玉缀罗缨。
何以结中心？素缕连双针。
何以结相于？金薄画搔头。
何以慰别离？耳后玳瑁钗。
何以答欢忻？纨素三条裙。
何以结愁悲？白绢双中衣。
与我期何所？乃期东山隅。
日旰兮不来，谷风吹我襦。
远望无所见，涕泣起踟蹰。
与我期何所？乃期山南阳。
日中兮不来，飘风吹我裳。
逍遥莫谁睹，望君愁我肠。
与我期何所？乃期西山侧。
日夕兮不来，踯躅长叹息。
远望凉风至，俯仰正衣服。
与我期何所？乃期山北岑。
日暮兮不来，凄风吹我襟。
望君不能坐，悲苦愁我心。
爱身以何为，惜我华色时。
中情既款款，然后克密期。
褰衣蹑茂草，谓君不我欺。
厕此丑陋质，徙倚无所之。
自伤失所欲，泪下如连丝。
颂古十四首
释师体（宋代）

眼空四海恣纵横，鼻孔辽天信脚行。
拿得电光为火把，却来日午打三更。
寄和子乔《湖亭宴集遇雪》，兼问历下诸老友
李宪噩（清代）

湖亭别几秋，梦里少年游。遥想当筵雪，还胜载月舟。

数行疏柳暮，一片远山收。故旧谁同赏？知应共白头。
塞芦子
杜甫（唐代）

五城何迢迢，迢迢隔河水。边兵尽东征，城内空荆杞。
思明割怀卫，秀岩西未已。回略大荒来，崤函盖虚尔。
延州秦北户，关防犹可倚。焉得一万人，疾驱塞芦子。
岐有薛大夫，旁制山贼起。近闻昆戎徒，为退三百里。
芦关扼两寇，深意实在此。谁能叫帝阍，胡行速如鬼。
东湖四咏
陈宓（宋代）

我筑屋三间，在湖东南隅。
上号曰宽闲，观耕风雨馀。
下作小山曰，可以读诗书。
维南有松竹，轻阴绕室庐。
维北有芰荷，浓绝涵窗虚。
四壁何所有，经训揭砭愚。
食息在耳目，日与圣贤居。
园蔬尚可饱，老矣复何须。
赐诸州刺史以题座右
李隆基（唐代）

眷言思共理，鉴梦想维良。
猗欤此推择，声绩著周行。
贤能既俟进，黎献实伫康。
视人当如子，爱人亦如伤。
讲学试诵论，阡陌劝耕桑。
虚誉不可饰，清知不可忘。
求名迹易见，安贞德自彰。
讼狱必以情，教民贵有常。
恤惸且存老，抚弱复绥强。
勉哉各祗命，知予眷万方。
雪消溪涨见山色可喜口占
林用中（宋代）

雪消山色自青青，水涨溪流拍小汀。
行客悠悠心目快，漫题新句在空屏。
奉同公择作拣芽咏
黄庭坚（宋代）

赤囊岁上双龙璧，曾见前朝盛事来。
想得天香随御所，延春阁道转轻雷。
忠献韩公挽辞二首 其二
王安石（宋代）

两朝身与国安危，典策哀荣此一时。木稼尝闻达官怕，山颓果见哲人萎。

英姿爽气归图画，茂德元勋在鼎彝。幕府少年今白发，伤心无路送灵輀。
春近
陆游（宋代）

短褐枯筇老病身，龙钟也复喜新春。已知不解多年住，且作都无一事人。

檐角鸟声呼醉梦，室中花气袭衣巾。朝来更有欣然处，一箸山蔬胜八珍。
中和初童谣
佚名（唐代）

黄巢走，泰山东，死在翁家翁。
寒食郊外
孔平仲（宋代）

涔涔雨沉城，浩浩泥没辙。四山气如蒸，万里天欲雪。

我时出郊坰，山径屡曲折。虽怀颠沛忧，亦有观览悦。

幽花媚林薄，粲粲生意发。红紫相后先，各自有时节。

长松困冰雪，憔悴终不屈。及今翠夭娇，腾拔见筋骨。

阴阳有代谢，物性安可夺。请视大块中，纷纷尽毫末。

兴衰若鳞次，今古犹市阅。只此晦与晴，变态亦俄忽。

归路日已炀，披襟涤初热。
玉崖朝京归住天池
释月涧（宋代）

天上明光四度登，古今屈措几人曾。放光近向庐山顶，莫谓文殊夜放灯。
碧宇书兴
张镃（宋代）

非关鄙性泥林泉，境熟由来意自便。
童子静看煎药灶，鹭鸶閒上钓鱼船。
隈丛野石云蒸黑，带雨堤花锦压偏。
办取一生无别事，饥时吃饭困时眠。
闲出书怀
李建勋（唐代）

闲游何用问东西，寓兴皆非有所期。断酒只携僧共去，

看山从听马行迟。溪田雨涨禾生耳，原野莺啼黍熟时。

应有交亲长笑我，独轻人事鬓将衰。
病中于鳞子与公实子相夜过 其一
王世贞（明代）

此日群公过，能令稚子欢。珠光海月动，剑色夜星寒。

牢落千年在，浮沉万事安。时人归眼底，世道总眉端。
送冯远猷使君 其一
周紫芝（宋代）

雨露朝来下九天，左鱼还得旧青毡。莫辞去国逾千里，犹胜为青动十年。

客至何妨常有酒，民残政自不须鞭。欲安远俗惟无事，圣主休兵本息边。
青野堂石傍植菊花冬日盛开
郑善夫（明代）

青野堂西湖石畔，厓菊花繁明暮年。乾坤正色黄如此，丘壑孤怀尔最贤。

秪许菌芝同远地，不争桃李媚阳天。上林冰雪愁无赖，三径时开向日边。
送王深道赴荆门教授
高斯得（宋代）

苍龙挂秋汉，凉风鼓吾祛。
夜中不能寐，慷慨悲有余。
美人背我去，山川渺盘纡。
平生嵇叔夜，龙性不可拘。
以兹直谅益，弱念咸刊除。
四海岂无交，谁为真丈夫。
温蜀本兄弟，不过姓氏殊。
临分悄无言，执手空踟蹰。
世事举目知，安能共沦胥。
君理江介枻，我念苕滨庐。
后会难前期，且复立期须。
努力崇明德，岁寒盟可沦。
斋居感兴二十首 其四
朱熹（宋代）

静观灵台妙，万化此从出。云胡自芜秽，反受众形役。

厚味纷朵颐，妍姿坐倾国。崩奔不自悟，驰骛靡终毕。

君看穆天子，万里穷辙迹。不有祈招诗，徐方御宸极。
丁亥清明和昭德侄孙韵
何梦桂（宋代）

风吹苦楝结轻寒，乾石青精屋半间。泼火雨收春树绿，踏青人出画帘閒。

红颜白发悲欢事，旧日新年梦觉关。满地落花啼鸟急，天涯游子几时还。
颂古四十四首
释法泰（宋代）

三人证龟成鳖，井底泥牛气噎。
直饶辩泻悬河，有理亦难分雪。
耿耿孤光常皎洁。
卢使君追步隐侯作后八咏诗不佞次题倚和倚槛思民力 其三 芳圃伤啼鸟
胡应麟（明代）

复道春风起，黄鹂昼满林。间关流叶底，睍睆出花阴。

绮陌传金缕，纱窗和玉琴。愿偕韶濩响，一奏未央深。
苏台悯农
王之道（宋代）

稻田高下欲分畦，积潦瀰茫隔寸堤。
天意未收连夜雨，农功良苦半身泥。
一丸莫救风涛决，千顷空怜稼穑低。
朝满夕除应可信，望晴心绪忆昌黎。
酬姚补阙南仲云溪馆中戏题随书见寄
清江（唐代）

寺溪临使府，风景借仁祠。补衮周官贵，能名汉主慈。

卧云知独处，望月忆同时。忽枉缄中赠，琼瑶满手持。
春日旅舍
李频（唐代）

未识东西南北路，青春白日坐销难。

如何一别故园后，五度花开五处看。
和胡吏部醇夫
李复（宋代）

妙语飘飘慰旅穷，自怜饥味得甘丰。
朱弦恨废高山久，明月惊投按剑中。
垂翅为逢勍敌勇，倾囊但愧鄙夫空。
相从知便忘形迹，一鹗先曾玷至公。
春日书怀
苏葵（明代）

春浅寒未退，榾柮煨炉红。人为夺造化，冷笑轻天工。

野鸟窗外鸣，细草阶前茸。古柏与修篁，青青未抽丛。

堪舆本无意，物态自不同。杜门玩周易，理妙阴阳中。

否泰迭往来，剥复何终穷。漆园更恢廓，一扫万类空。

夷蹠均亡羊，鹏鴳谁纤洪。招呼刘白堕，徐徐过墙东。

不局斗筲量，满覆三千钟。酩酊临清流，喜照面上容。

炎凉附抚掌，在在如崆峒。吹嘘任施为，寄声谢东风。
赠周员外鼎
刘攽（宋代）

束发去乡里，白首还旧丘。曾无高盖车，顾为夸者羞。

岁晏东皋田，躬耕方薄收。知君近有道，足以无外求。
和
杨万里（宋代）

东家娘子立花边，长笑花枝脆不坚。
却被花枝笑娘子，嫁期已是蹉春前。
阿婆辛苦住西邻，岂爱无家更愿贫。
秋月春风担阁了，白头始嫁不羞人。
天太宫
李思衍（宋代）

紫盖星临北斗躔，金门客去几千年。
蒙泉在味见福地，劫火离灰是洞天。
尘外仙家山上屋，日边帆影海东船。
飘飘云气蓬莱近，五彩飞鸾不用鞭。
紫云观易台为薛吏部题
黄佐（明代）

鸣鹤振远皋，潜龙耀灵渊。懿彼庐山曲，栖兹高蹈贤。

紫云结兰庐，孤峰霭炉烟。筑台躆幽胜，迎风概中天。

侁侁衾佩集，琐琐圭符捐。观易研众妙，洗心由浩然。

开轩丹巘入，承宇青霞连。编韦会至赜，舍瑟成真筌。

虽生姬孔后，已悟羲皇前。汇征谢嘉遁，道以时屡迁。

垂光虹蜺上，永怀丘壑年。
送客至莫愁湖上遂登胜棋楼有作 其二
舒位（清代）

如此湖山孰总持，英雄儿女两分之。千秋颜色归图画，百占功名似弈棋。

采石矶前鱼泼剌，郁金堂畔燕差池。沧洲满壁《箜篌引》，唱遍《杨枝》又《竹枝》。
田子宅宴别
何景明（明代）

永夜怆离析，同心耽宴游。世情俱慷慨，乡意转绸缪。

竹户霜灯袅，风城海角流。豫章天更远，燕北有高楼。
别方叔贤四首 其三
王守仁（明代）

休论寂寂与惺惺，不妄由来即性情。笑却慇勤诸老子，翻从知见觅虚灵。
老学庵北窗杂书七首 其七
陆游（宋代）

龟常曳尾岂非乐，鹤已铩翎徒自伤。造物今知不负汝，北窗夜雨默焚香。
贡院车水筑基诸公惧伤
王十朋（宋代）

塞沼增基大厦成，群鲜亦免校人烹。洋洋圉圉诸公赐，要与吾君广好生。
仇山图
戴表元（宋代）

仇山山下仇山人，白头宦学走风尘。问渠家在山何处，云气漫漫不知路。

诗人作事例多痴，逢山且画且题诗。不如邻翁不识诗与画，一生耕钓仇山下。
食柑
王十朋（宋代）

萧山陆橘东坡传，夔子黄柑老杜诗。楚越相望五千里，西州滋味独浓知。
用谈笑青油幕为韵贺吴叔永制机
李曾伯（宋代）

未登紫薇垣，惭依红莲幕。
於巷为遇主，自牖常纳约。
我生类巢燕，君闻羡皋鹤。
听取舆人言，岷峨小难首。
杂诗二十七首
曹勋（宋代）

远水兼天冷暮云，惊风脱叶静逾闻。
蒲团宴坐都无事，只有山炉供夕熏。
题李义夫无锁亭二首 其一
陆文圭（元代）

清风四无边，旷然此君宅。可不问主人，不可容俗客。
咏史 其十二 蜀先主
陈普（宋代）

曹操亡年德剧衰，孙权晚节乱如丝。豫州幸自无颇辟，亦为区区怒费诗。
送叶子实之南安幕
林弼（明代）

离离原上草，密密庭前柳。游子一寸心，故人几回首。

春晖荡繁绿，朝雨清宿垢。驾言理征旆，去去事升斗。

此行讵足念，桑梓旧墟薮。种竹应成林，植兰已盈亩。

萧萧奉板舆，怡怡酌春酒。人生重荣养，所志敦素守。

奇宝奚足称，修名谅无朽。河海渺川渎，泰华空培塿。

愿言高远期，珍重经纶手。
禅悦院与叶殷二生
王问（明代）

暇日自娱乐，步入西山中。
山木敷清华，群卉亦青葱。
僧堂昼逾静，闲斋来清风。
吾子事幽讨，坟典历三冬。
岂止别同异，亦复求其宗。
皇家设圭组，稷下尽才雄。
莫负今所学，肉食但怀荣。
吾衰久无梦，晞发沧海东。
题沈竹斋太守夫人慈晖馆诗草
宗粲（清代）

文字流真性，难忘白发亲。年华花信短，才调玉台新。

珠佩杳如梦，锦囊空自春。仙郎腰已瘦，披读更伤神。
次韵向君受感秋二首 其一
汪藻（宋代）

且欲相随苜蓿盘，不须多问沐猴冠。菊花有意浮杯酒，桐叶无声下井栏。

千里江山渔笛晚，十年灯火客毡寒。男儿几许功名事，华发催人不少宽。
游钟山之开善定林息心宴坐引笔赋诗
释洪偃（南北朝）

杖策步前岭，褰裳出外扉。轻萝转蒙密，幽径复纡威。

树高枝影细，山尽鸟声稀。石苔时滑屣，虫网乍粘衣。

涧傍紫芝晔，岩上白云霏。松子排烟去，堂生寂不归。

穷谷无还往，攀桂独依依。
西峰
万寿祺（明代）

西峰上方处，台殿隐蒙茏。远磬秋山里，清猿古木中。
寄题赵景温筠居轩
陈与义（宋代）

相逢汉江边，盗起方如云。
当时苍黄意，亦可无此君。
俗士固鲜欢，王孙终逸群。
清秋不可负，牖壁看修筠。
碧干立疏雨，丛梢冒斜曛。
引君着胜地，世事从纷纷。
何时微月夕，胡床与予分。
高吟呼天风，夜半笙箫闻。
空馆夜歌
夷陵女郎（唐代）

明月清风，良宵会同。星河易翻，欢娱不终。

绿樽翠杓，为君斟酌。今夕不饮，何时欢乐。

杨柳杨柳，袅袅随风急。西楼美人春梦长，

绣帘斜卷千条入。

玉户金缸，愿陪君王。邯郸宫中，金石丝簧。

卫女秦娥，左右成行。纨缟缤纷，翠眉红妆。

王欢顾盼，为王歌舞。愿得君欢，常无灾苦。
捕蝗
魏麟徵（清代）

捕蝗捕蝗人簇簇，蝗飞蔽天引其族。扬旗击鼓乱敲钲，奔走如其沸山谷。

炎肌雨汗肠雷鸣，取蝗一斗当斗粟。幸不入境驱邻封，彼亦天民忍遭酷！

谁云蝗多不食苗，苗食垂尽到草木。复闻修德能弭灾，非止蝗生宜早扑。
月夕
陆游（宋代）

醉从东郭归，散发临前楹。
呼僮净扫地，勿使黦月明。
庭空卧松影，檐迥送铎声。
钟断心境寂，露下毛发清。
出门碧雾合，九陌无人行。
坐令锦官城，化作白玉京。
送吕郎中赴沧州
无可（唐代）

出守沧州去，西风送旆旌。路遥经几郡，地尽到孤城。

拜庙千山绿，登楼遍海清。何人共东望，日向积涛生。
此君室
方蒙仲（宋代）

为嫌太孤高，邂逅松梅友。
忽与竹同评，是遇知音不。
虞美人
向子諲（宋代）

去年不到琼花底。蝶梦空相倚。今年特地趁花来。却甚不教同今、过花开。

花知此恨年年有。也伴人春瘦。一枝和泪寄春风。应把旧愁新怨、入眉峰。
秋夕
赵希桐（宋代）

半枕小窗幽梦蝶，数声何处寄书鸿。
关山千里人归晚，肠断烟林一笛风。
秋雨叹十解
杨万里（宋代）

昼落无声夜有声，只堪醉听不堪醒。
檐牙半点能多少？滴入苔阶一寸青。
晚秋集贤院即事寄徐薛二侍郎
常衮（唐代）

穆穆上清居，沈沈中秘书。金铺深内殿，石甃净寒渠。

花树台斜倚，空烟阁半虚。缥囊披锦绣，翠轴卷琼琚。

墨润冰文茧，香销蠹字鱼。翻黄桐叶老，吐白桂花初。

旧德双游处，联芳十载馀。北朝荣庾薛，西汉盛严徐。

侍讲亲花扆，征吟步绮疏。缀帘金翡翠，赐砚玉蟾蜍。

序秩东南远，离忧岁月除。承明期重入，江海意何如。
华顶峰
赵湘（宋代）

连天含积翠，石路接危藤。
日近栖雕树，云迎望海僧。
狖傅幽谷响，泉落断崖冰。
中有仙人宅，知居第几层。
送祝蕃远北上
黄溍（元代）

春风吹九衢，卑卑桃李门。明堂待松柏，未失山林尊。

相逢今岁寒，是事无深论。念子抱远志，此道夙所敦。

刊条落其叶，将使见本根。痛恨日月微，毅然辟浮云。

奈何夸毗子，聚讼生纷纭。瀛洲富才彦，冠盖如云屯。

去去当遇合，美价倾玙璠。惟须用卿法，力行尊所闻。

丈夫必有事，寤主在一言。上以禆圣学，下以安元元。

我如鹤俛啄，岂复思乘轩。子如抟风鹏，本是天池鲲。

栖栖文学掾，平世何足云。勖哉保令德，契阔期无谖。
【双调】清江引　秋夜
丘士元（元代）

夜阑梦回人静悄，不住的寒蛩叫，细雨洒芭蕉。铁马檐前闹，长吁几声儿得
到晓？
【双调】落梅风　江上闻笛
江天晚，起暮云，恰才的夜凉人静。风送玉箫三四声，使离人凭阑愁听。　秋夜梦回
清秋夜，鸳梦回，闹寒蛩絮人心碎。长吁几声人万里，病形骸越添憔悴。
【双调】庆东原　秋暮感怀
山连地，水映天，盼宾鸿过尽空嗟怨。朱帘半卷，西风槛边，明月庭轩。堪
叹此时情，独倚阑干遍。
送九座讷老 其一
王十朋（宋代）

禅老遥从九座来，一言为我洗尘埃。飘然又向山中去，白首相逢更几回。
东山即事
洪咨夔（宋代）

西风卷宿祲，天高近重阳。
阁虚自沆瀣，塔静能琅珰。
幽花多素自，侬香夺春芳。
老木未黄落，繁阴生夏凉。
棋隽决楚汉，杯壮迷彭伤。
醉帽信孟鼓，归鞭忘葛强。
万事贵适意，谁能扣苍苍。
句
韩泰（唐代）

庾岭东边吏隐州，溪山竹树亦清幽。
金陵递中示到亨父老丈去年秋初见寄诗书捧咏无穷之意不胜私感因成四韵奉呈
吕南公（宋代）

邮签初发去年书，叹息贫穷未破除。乞食君方如槛虎，贼粮我亦似卑居。

有求自恨伤生酷，多难谁能虑事疏。同病相忧古来语，此情今日好欷歔。
跨水道间
刘学箕（宋代）

店舍总迢遥，山深转寂寥。
看鸥临远水，下马过危桥。
晴雪林间少，春风野外饶。
此行为王事，旅食任萧条。
上判府陈秘丞 其二
徐鹿卿（宋代）

向来一榻下南州，此事无传阅几秋。顾我风流非孺子，乃今天幸事王侯。

颓波甚矣谁能返，砥柱岿然好镇浮。唤起东湖风月梦，请为榱桷备兼收。
吟兴自述
齐己（唐代）

前习都由未尽空，生知雅学妙难穷。一千首出悲哀外，

五十年难雪月中。兴去不妨归静虑，情来何止发真风。

曾无一字干声利，岂愧操心负至公。
暮春游白岳十二首 其十一 五老峰
胡应麟（明代）

苍然离立尽彭聃，底事乘风下郁蓝。四皓衣冠犹减一，八公环佩仅馀三。

移来不借匡庐顶，飞去重寻雁宕南。潦倒青莲头渐白，乍因奇绝驻征骖。
句 其六
曾季狸（宋代）

朝来蟹眼方新试，昨夜灯花早得知。
萧皋别业竹枝词十首
沈明臣（明代）

青黄梅气暖凉天，红白花开正种田。
燕子巢边泥带水，鹁鸪声里雨如烟。
以庐山三叠泉宁张宗瑞
汤巾（宋代）

九叠峰头一道泉，分明来处与云连。
几人竞赏飞流胜，今日方知至味全。
鸿渐但尝唐代水，涪翁不到绍熙年。
从兹康谷宜居二，试问真岩老咏仙。
布袋赞
释师范（宋代）

露胸坦腹，皱眉搭嘴。
做个模样，是何仪轨。
谓渠惺未必惺，请渠睡未必睡，
吽吽奉化子，我侬识得你。
颂证道歌·证道歌
释印肃（宋代）

震法雷，击法鼓，
针锋剔发千钧弩。大地山河失却威，
独坐雄峰孤眼普。
偶题
郑刚中（宋代）

轩前有修动，穿纸入窗棂。
清风动摇之，壁间影纵横。
轩后有修动，山花依以生。
幽芳吐孤艳，不与翠色争。
愚翁坐其间，万虑蠢不萌。
不识动与静，但觉怀抱清。
千古愧张藉，眼明心已盲。
与仲孺述之世美东禅纳凉校韩文世美以韩公召先去 其二
邹浩（宋代）

红衣青简竟多岐，无复寻盟作四夔。同见韩公不同趣，城南城北啭黄鹂。
次韵韩文若展江五咏 其三
苏过（宋代）

绿暗红稀禁火时，使君轩驭雨仍随。清风吹得江湖句，争遣诗筒挑鼓旗。
呈知府内翰即次原韵 其二
吕南公（宋代）

忧来无处寄深思，也拟春秋也作诗。空役肺肠添故纸，有何勋烈补明时。

身唯蓬荜行将老，志似嵩丘永不移。谁使翰林东道主，肯敷馀论悯衰迟。
盘山 其一
王世贞（明代）

恒岳投荒杳不回，帝令盘岭镇燕台。层峦不尽青天去，乱瀑雄争大壑来。

共指丹梯安薜荔，还扶蜡屐破莓苔。银河只在微茫里，欲取寒杓作酒杯。
游玉津园赐皇太子以下官
宋孝宗（宋代）

一天秋色破寒烟，别籞连堤压巨川。
欣见岁功成万宝，因行射礼命群贤。
腾腾喜气随飞羽，袅袅凄风入控弦。
文武从来资并用，酒馀端有侍臣篇。
十月廿六日喜雪分韵得同字
陶宗仪（明代）

今年方见雪，欢喜万人同。觥巨醅浮绿，窗明烛耀红。

煎茶移石鼎，理棹命溪童。黄竹何须赋，休祥兆岁丰。
次韵和岳醵饮西峰寺分韵成诗十四首见寄
陈著（宋代）

游了南山山外山，北山下住更幽閒。
消磨永日何妨睡，受用清风不用还。
斋中杂题
陆游（宋代）

西窗日过中，饥坐生眼花。
援笔课小诗，墨燥字倾斜。
须臾忽满课，翩翩若风鸦。
虽无古人法，简拙自一家，
乃知雨漏壁，未媿锥画沙。
俄报豆饭熟，投笔喜莫涯。
呼童拾涧薪，试我家山茶。
寄闽中亲旧
吕本中（宋代）

浓阴蔽烈日，小院有馀凉。顿觉枕簟好，时闻荷芰香。

秋成今可必，衰疾未相妨。径欲闽中去，寻僧不裹粮。
钱塘十咏 其六 两峰白云
凌云翰（元代）

南山雪接北山松，云气何曾离两峰。无色飞扬常类鹤，有时变化忽从龙。

乐天偶向诗中道，弘景还于岭上逢。忽忆鄱阳亲舍远，凭高望极几千重。
登上天竺阁
姜龙（明代）

欹阁倚危巅，疏钟破暝烟。
涧回遥带合，峰抱翠涛连。
无复容尘地，刚余看月天。
想应风雨夜，枯坐更通玄。
公冶携酒见过与者温元素康致美赋诗投壶再用
胡铨（宋代）

澹叟意简古，终日巾不屋。
彼美德星崔，怜我味蠹竹。
挈榼破孤闷，聊欲观醉玉。
情殊馈盘餐，事等遗潘沐。
古人感意重，饮不亦沙醁。
一觞万虑空，天宇觉隘促。
自非薪突者，上客怕徐福。
主人起扬觯，百岁风雹速。
莫献野人芹，但饱先生蓿。
我亦起膝席，卒爵更三肃。
温伯况可人，康詟亦脱俗，
共赋饤坐梅，句压诗人谷。
浩浩气吐虹，盎盎春生腹。
湘累彼狷者，底事醒乃独。
日游无功乡，生计岂不足。
壶歌发笑电，雅剧不言肉。
夜久拔银烛，幽炉飘蔌蔌。
我於腹无负，正恐腹自恧。
姑置勿复科，茗碗瀹寒渌。
舌出醉言归，况我舌已木。
谒金门（和昌甫）
韩淲（宋代）

花肃肃。杨柳三眠未足。一棹溪山新涨绿。旧欢无梦续。

莫问杜鹃啼蜀。只有江南水竹。北客凄凉无伴独。春山生草木。
句
尤冰寮（宋代）

蚁返愁寻穴，鸦归喜见巢。
句
韩琦（宋代）

殷勤洗灌加培植，莫遣狂枝乱出墙。
又赠何记室诗
江革（南北朝）

刻猴虽言巧，辩对今知章。且欣共卮酒，勿道滥衣裳。
魏惠王
徐钧（宋代）

鞅已归秦膑入齐，有才不用孰持危。
后来医国非无药，仁义良方惜不施。
古渔父
黄庭坚（宋代）

穷秋漫漫蒹葭雨，裋褐休休白发翁。
范子归来思狡兔，吕公何意兆非熊。
渔收亥日妻到市，醉卧水痕船信风。
四海租庸人草草，太平长在碧波中。
募兵行六首
谢少南（明代）

殊才奇技互争夸，尽道玄枢自一家。
神定座中占遁甲，机成空里扬飙车。
安乐窝中吟 其六
邵雍（宋代）

安乐窝中春不亏，山翁出入小车儿。水边平转绿杨岸，花外就移芳草堤。

明快眼看三月景，康强身历四朝时。凤凰楼下天津畔，仰面迎风倒载归。
偈五首 其二
释悟真（宋代）

三面狸奴脚踏月，两头白牯手拿烟。戴冠碧兔立庭柏，脱壳乌龟飞上天。
遂初黄友逊斋
葛绍体（宋代）

艺圃楼高插架书，只将逊志力耘鉏。
堂堂乃祖声名在，直使人称两遂初。
临江仙（和元规）
张继先（宋代）

蠢动含灵天赋与，逍遥性分元均。莫生异见乱吾真。只今中有主，浑与化为人。

那更徽词清彻底，轻埃欲染无因。惟应得此便凝神。百魔咸息战，六道永停轮。
赞三十六祖颂
释印肃（宋代）

曹溪一滴水，周匝无余欠。
孤峰绝顶浪滔天，大洋海裹金刚焰。
即事三首 其三
释德洪（宋代）

妙语欲浇舌本，故人匆到眉尖。云薄茶烟索石，浪寒竹色侵帘。
寄题馀姚严公堂
范浚（宋代）

汉家蒲车邀客星，严公高举鸿冥冥。故人作帝且不屈，肯复俯首趋群卿。

姚江知是公卿聚，乡人尚敬陈山墓。宁须封鬣卧麒麟，古陇荒凉名自著。

徐侯健令聊弦歌，草鞠犴圄庭张罗。作堂县圃得面势，正见列岫青峨峨。

堂名不为游观设，标榜严公仰前哲。令方冰檗事清修，日企陈山思砥节。

世人慕贵不足论，下马泣拜汾阳坟。令今但望钓翁冢，好尚与俗真莸薰。

往闻范公当守睦，严濑奉祠初结屋。至今压水抗轩楹，高椓檐牙映乔木。

此堂徐侯能始基，后来继者知为谁。垩丹他日傥漫漶，补理勿废兹良规。
雪叹二绝
洪咨夔（宋代）

唐时三月十八雪，况复今年多一旬。
万紫千红浑过尽，荼蘼满架与争春。
同萧山陈长官县楼登望
方干（唐代）

坐看南北与西东，远近无非礼义中。一县繁花香送雨，

五株垂柳绿牵风。寒涛背海喧还静，驿路穿林断复通。

仲叔受恩多感恋，裴回却怕酒壶空。
次通一见诒韵
章甫（宋代）

酒力添春意，诗魔恼夜眠。
老来尤惜日，客里又逢年。
送雁寒云外，寻梅野水边。
无钱供剧饮，空枉故人篇。
斗野亭
许景衡（宋代）

得得来寻斗野亭，亭今已作镇官厅。壁间多少新诗句，见说当年聚德星。
红梅篇
梅尧臣（宋代）

昨夜轻雷起风雨，芍药红牙竹栏土。
南庭梅花如杏花，东家残栏涂颊酺。
萼为裳衣蕊为组，枝为高居干为户。
蛱蝶未生蜂未来，赤身掩敛无金缕。
终然有子当助傅说羹，落亦不学飞燕皇后回风舞。
此意又笑麻姑与王母，勾引何人擗麟脯，
是非方朔谩汉武，只知此桃不知语。
树不著口数，而今言之已莫补，
放我浑丹凤皇羽。
答张知常 其一
彭汝砺（宋代）

曰归去上凤凰台，已见云中鸣雁来。携酒几时窥北海，采兰三月去南陔。

山间鼠窃不为盗，屋上鹳巢无妄灾。但喜朝廷容正直，更须郡守择贤才。
春暮
刘克庄（宋代）

一亩青苔半落英，蜂忙蝶懒互卿卿。
燕泥干后儿初落，鱼尾轻时子遍成。
闲拂午窗惊野马，梦游天竺听华鲸。
舍南有柳纤纤在，不奈双蝉占取鸣。
用韵送唐师善归九仙二首
方回（元代）

李长庚愿识荆州，马伏波今愧少游。
古道直能胶凤觜，官身焉取烂羊头。
苦心文字雕奇劂，遁世林峦擅僻幽。
鹤竹蜂花有家法，唐瓢更向外人求。
送表弟陈一鸣尧章入京
王迈（宋代）

科目狭为途，英雄多短气。宾贤诏一颁，应举纷如猬。

低心逐时趋，练语避忌讳。得者固侥踰，失者徒歔欷。

巨鳞不上钩，修翼不入罻。乡选亦孔艰，计台征以汇。

我尝校兰省，厥岁在乙未。时收甲乙科，多是戊己尉。

国步矧多艰，志士发长喟。襄蜀涨氛妖，江淮方鼎沸。

毛锥无能为，长剑使人畏。朝能立寸功，暮可攫富贵。

二子趋玉京，道远不吝费。进身假梯媒，流品孰泾渭。

世科藉此登，亲望始宽慰。老我谬忧时，周嫠遑恤纬。

诸公忌生语，悉力攻谤诽。藿食可充饥，荷裳尚堪衣。

功名付君等，山林吾有味。
汉川候按君未至
黄公辅（明代）

长途日日促鞭缰，岂谓淹留在楚乡。柳絮因风飞扑面，啼禽又觉送春忙。
五言近体二首 其二
谢翱（宋代）

月离孤嶂雨，寻梦下山川。野冢埋鹦鹉，残碑哭杜鹃。

妓收中使客，民买内医田。到此闻邻笛，离情重惘然。
拟四愁诗四首 其二
傅玄（魏晋）

我所思兮在珠崖，愿为比翼浮清池。刚柔合德配二仪，形影一绝长别离。

悯予不遘情如携，佳人贻我兰蕙草。何以要之同心鸟，火热水深忧盈抱。

申以琬琰夜光宝，卞和既没玉不察。存若流光忽电灭，何为多念独蕴结。
送严上舍并寄诸公十首·寄赵景安府判
陈造（宋代）

已种河阳柳，将题晋客舆。
论交记曩昔，因使问何如。
拥烬就多暇，援毫不一书。
诗成当属我，拜赐衮褒馀。
瀛俊二兄奉使库伦故吾家也送行之日率成此诗
那逊兰保（清代）

四岁来京师，卅载辞故乡。故乡在何所，塞北云茫茫。

成吉有遗谱，库伦馀故疆。弯弧十万众，天骄自古强。

夕宿便毡幕，朝餐甘湩浆。幸逢大一统，中外无边防。

带刀入宿卫，列爵袭冠裳。自笑闺阁质，早易时世妆。

无梦到鞍马，有意工文章。绿窗事粉黛，红灯勒缥缃。

华夷隔风气，故国为殊方。问以啁哳语，逊谢称全忘。

我兄承使命，将归昼锦堂。乃作异域视，举家心徬徨。

我独有一言，临行奉离觞。天子守四夷，原为捍要荒。

近闻颇柔懦，醇俗醨其常。所愧非男儿，归愿无由偿。

冀兄加振厉，旧业须重光。勿为儿女泣，相对徒悲伤。
上安禄山（禄山入洛阳，大雪盈尺，言上诗）
卢言（唐代）

象曰云雷屯，大君理经纶。马上取天下，雪中朝海神。
跋丘宗卿侍郎见赠使北诗一轴
杨万里（宋代）

太窗界天二千里，清晨跳入寒窗底。
黄河动地万岳雷，却与太窗相趁来。
青崖颠狂白波怒，老夫惊倒立不住。
乃是丘迟出塞皈，赠我大轴出塞诗。
手持汉节娖秋月，弓挂天山鸣积雪。
过故东京到北京，泪滴禾黍枯不生。
誓取胡头为饮器，尽与遗民解{外鬼内佳}髻。
诗中哀怨诉阿谁，河水鸣咽山风悲。
中原万象听驱使，总随诗句皈窗李。
君不见晋人王右军，龙跳虎卧笔有神。
何曾我得一句子，自哦自写傅世人。
君不见唐人杜子美，万草千花句何绮。
秪以诗傅字不傅，却羡别人云落纸。
莫道丘迟一轴诗，此诗此字绝世奇。
再三莫遣鬼神知，鬼神知了偷却伊。
杨公济以诗索粉纸依韵和答
强至（宋代）

春云落纸不归天，就把霜刀翦四边。
欲送草堂还缩手，少陵惯见浣花笺。
乌衣园
方岳（宋代）

吴宫晋苑半桑麻，路入长干野草花。
秋晚夕阳空巷陌，蓄时燕草几人家。
不携妓与东山醉，曾赌碁输别墅哗。
已近重阳风雨少，菊花篱落酒旗斜。
缘识
宋太宗（宋代）

寻思往事便堪疏，空有闲云万里余。
满目都来情郁郁，劳心谁把谩驱驱。
星辰日月高天际，雪散烟花遍海隅。
道德流行宽世界，时捻笔砚亦看书。
越州歌二十首
汪元量（宋代）

集芳园里策奇功，丞相南行面发红。
留得紫绵三百曲，风吹雨打并右空。
寄张昭度
冯时行（宋代）

知君多暇豫，山县少追胥。
日晏未鸣鼓，夜分犹诵书。
相思千里外，一见二年余。
锦水连三峡。时通双鲤鱼。
鹿鸣宴
范成大（宋代）

岷峨钟秀蜀多珍，坐上儒先更逸群。
墨沼不忧经覆瓿，琴台重逸赋凌云。
文章小技聊干禄，道学初心拟致君。
富贵功名今发轫，愿看稽古策高勋。
水仙花二首 其一
来氏（宋代）

瑶池来宴老仙家，醉倒风流萼绿华。白玉断笄金晕顶，幻成痴绝女儿花。
湖上隐者所居
姚勉（宋代）

家计松梅竹，日程琴酒碁。
呼猿僧到处，放鹤客来时。
壁上皆苏字，窗门只白诗。
卜邻心已决，未得买山资。
琴溪
李定（宋代）

芳草茸茸衬马蹄，两陪宪节过琴溪。东风又属梨花月，膏雨新调燕子泥。

邮舍亭空苍藓合，钓台人去暮云栖。此行不惮驱驰远，千里江山入品题。
宿延庆院
钱昆（宋代）

水绕门墙竹绕堂，满窗春绿更山光。
坐来苔藓侵衣润，吟处松山落砚香。
汀鹭双双翻乱石，溪风袅袅弄修篁。
游人暂得幽闲趣，时带茶烟下上方。
赵承远云扃
邹登龙（宋代）

闻道幽居好，栖云结数椽。
庭深关竹雨，衣润染茶烟。
岚气生朝壁，湍声入夜弦。
半生飞动意，未得痼林泉。
赠题东园书舍檠案
王希文（明代）

谁向东山拟结庐，坐忘璧玉世何如。竹桥绕合诸溪水，丹壑深藏二酉书。

喜付青云于子弟，笑他黄发只樵渔。夜来阁上观藜火，照尽窗前万卷馀。
织图二十四首 其二 下蚕
楼璹（宋代）

谷雨无几日，溪山暖风高。华蚕初破壳，落纸细于毛。

柔桑摘蝉翼，簌簌才容刀。茅檐纸窗明，未觉眼力劳。
偶题
李纲（宋代）

日照溪光碧起鳞，溪头雁鹜自成群。可怜独鹤归何处，万里相随一片云。
院庭新样小战车偶观有作 其二
章懋（明代）

汉破匈奴出武刚，晋平羌虏用偏厢。车攻原是先王制，定许收功复旧疆。
短歌行
李白（唐代）

白日何短短，百年苦易满。
苍穹浩茫茫，万劫太极长。
麻姑垂两浩，一半已成霜。
天公见玉女，大笑亿千场。
吾欲揽六龙，回车挂扶桑。
北斗酌美酒，劝龙各一觞。
富贵非所愿，与人驻颜光。
赠米都知
梁补阙（唐代）

供奉三朝四十年，圣时流落发衰残。

贪将乐府歌明代，不把清吟换好官。
题杜舍人林亭
钱起（唐代）

来访龙楼客，时逢酒瓮新。花齐云入幕，苔径竹迎人。

鹊喜娇迟日，莺啼惜暮春。不须耽小隐，南院在平津。
吴鼓吹曲十二曲 其八 通荆门
佚名（魏晋）

荆门限巫山。高峻与云连。蛮夷阻其险。历世怀不宾。

汉王据蜀阻。崇好结和亲。乖微中情疑。谗夫乱其间。

大皇赫斯怒。虎臣勇气震。荡涤幽薮讨不恭。观兵扬炎耀。

厉锋整封疆。整封疆。阐扬威武容。功赫戏。洪烈炳章。

邈矣帝皇世。圣吴同厥风。荒裔望清化。化恢弘。煌煌大吴。

延祚永未央。
句
晏殊（宋代）

并怀涡旧玩。
琴曲歌辞。湘夫人
李颀（唐代）

九嶷日已暮，三湘云复愁。窅蔼罗袂色，潺湲江水流。

佳期来北渚，捐玦在芳洲。
初憩河阳郡斋三首
宋庠（宋代）

积晦云初罢，馀光火尚流。
疏桐凋晚日，孤扇避高秋。
令尹何妨仕，将军不必侯。
此心机息转，只好弄群鸥。
宿云安云岩寺
韦骧（宋代）

去国三千里，携家四十程。云岩暂投宿，聊使梦魂清。
朝天颂
郑文康（明代）

才辞南京馆，又踏南宫门。下马鸿胪报名姓，早入大明朝至尊。

鸿门九重深几许，金殿瑶阶净如洗。一朝忝作国家宾，千载幸逢尧舜主。

皇仁浩如天，皇智妙如神。万几独断合造化，重瞳一视回阳春。

自古日月光，或遗覆盆下。所以田野臣，尚多建言者。

我愿一人圣，六卿贤。天地定位，中外晏然，天下书生无可言。
超然自见轩
释德洪（宋代）

丛林争致致不得，茧足径来寻俨师。幽境自能情外见，高怀独出世间痴。

清晨倚槛临黄卷，五月乱山闻子规。夙习尚嗟消未尽，壁间时录和陶诗。
西兴渡口雪
苏泂（宋代）

岸侧枯杨卧玉龙，卸残鳞甲趁天风。
明年更作垂垂绿，会率莺花入汉宫。
南歌子（送周机宜之益昌）
陆游（宋代）

异县相逢晚，中年作别难。暮秋风雨客衣寒。又向朝天门外、话风欢。

瘦马行霜栈，轻舟下雪滩。乌奴山下一林丹。为说三年常寄、梦魂间。
听松风布袋赞 其二
释如净（宋代）

靠个布袋瞌睡，平地突出毒刺。有人一踼踼翻，天下脚跟出气。
临江仙
毛熙震（五代）

南齐天子宠婵娟，六宫罗绮三千。潘妃娇艳独芳妍。

椒房兰洞，云雨降神仙¤

纵态迷欢心不足，风流可惜当年。纤腰婉约步金莲。

妖君倾国，犹自至今传。

幽闺欲曙闻莺转，红窗月影微明。好风频谢落花声。

隔帏残烛，犹照绮屏筝¤

绣被锦茵眠玉暖，炷香斜袅烟轻。淡蛾羞敛不胜情。

暗思闲梦，何处逐行云。
次韵郑郎中作四明谢遗尘九题走笔不二 其三 云南
史浩（宋代）

向阳一麓与天齐，鸡犬遥闻只隔溪。俗客未应容易到，是间唯许羽人栖。
梦长
王安石（宋代）

梦长随永漏，吟苦杂疏锺。
动盖荷风劲，沾裳菊露浓。
红云亭即事五首
方回（元代）

一行城外路，事事胜城中。
是处稻争绿，谁家莲忽红。
深篱幽户闭，小水暗渠通。
独坐谋诗句，何人识此翁。
以云里帝城双凤阙雨中春树万人家为韵集古十四绝为户部白玢郎中题画 其十四
程敏政（明代）

酒幔高楼一百家，春城无处不飞花。孤舟明日毗陵道，且尽芳尊恋物华。
假山
司马光（宋代）

广汉土平远，已嫌丘壑疏。
呼工刻岩洞，应手出庭除。
缥缈神仙宅，嵌空虎豹居。
人功与天力，秀绝两何如。
诗酒琴棋客五首和年兄雍都堂 其二
区元晋（明代）

何处能忘酒，蝉声咽午晖。花枝频照眼，荷盖故擎卮。

金谷盟诗日，乌林赋槊时。英雄千古意，吾饮更何辞。
芙蓉
白玉蟾（宋代）

临水翫芙蓉，一花还两影。
上倚夕阳斜，下浸秋波冷。
因种酴醾、金沙作度雪台。以下临之，酴醾瘁
杨万里（宋代）

独种酴醾冷却伊，金沙作伴暖相依。
酴醾枯了来年补，且看金沙也自奇。
【正宫】醉太平
曾瑞（元代）

相邀士夫，笑引奚奴。涌金门外过西湖，写新诗吊古。苏堤堤上过芳树，断桥桥畔沽醽醁，孤山山下醉林逋。洒梨花暮雨。
早发潜水驿谒郎中员外
胡曾（唐代）

半床秋月一声鸡，万里行人费马蹄。青野雾销凝晋洞，

碧山烟马避秦溪。楼台稍辨乌城外，更漏微闻鹤柱西。

已是大仙怜后进，不应来向武陵迷。
寄镇江王子文总卿
戴复古（宋代）

一代文章手，官如水样清。
三军皆饱德，诸将共谈兵。
铁甕横天立，金山压浪平。
北人向南望，□□月分明。
江行十首 其八
李纲（宋代）

晚泊铜陵口，烟村八九家。岸沙崩浪响，江雨带风斜。

泛泛浮波雁，捎捎接翅鸦。无情东注水，对尔叹年华。
苍屏
黄毓祺（明代）

晏罢彩虹飞，美人隔罗幔。路远莫致之，报君苍玉案。
和象之河上见怀之作
韩维（宋代）

一昨芳郊祖画轮，索居南北对残春。
忽传河上相望意，未觉庵中独处人。
几有高怀投绂冕，尚缘微禄走风尘。
世间万事徒劳耳，清颍归来理钓纶。
又和晦翁棹歌 其二
方岳（宋代）

桃花认得捕鱼船，醉著归来月满川。山鬼已磨苍玉碧，要留名字与风烟。
首春渭西郊行，呈蓝田张二主簿
岑参（唐代）

回风度雨渭城西，细草新花踏作泥。秦女峰头雪未尽，

胡公陂上日初低。愁窥白发羞微禄，悔别青山忆旧谿.

闻道辋川多胜事，玉壶春酒正堪携。
读书三首
陈杰（宋代）

书初说包贡，礼有献民虏。
末流尚忍闻，作俑叫千古。
赵郭八景为郭学宪舜举赋 其五 语水渔舟
欧大任（明代）

禦儿溪溯越来溪，舟子鸣榔水鸟啼。沽酒夕阳歌欸乃，鸱夷何事五湖西。
示葛都院
释崇岳（宋代）

从来佛法无多子，利益人天越古今。
棒喝交驰难近傍，信知彻底老婆心。
对食戏作
陆游（宋代）

春前腊後物华催，时伴儿曹把酒杯。
蒸饼犹能十字裂，馄饨那得五般来。
鹧鸪天（曹丞相诞日）
吴则礼（宋代）

永遇英雄际会时。垂天鹏翼逐云飞。退朝日上青花道，催直霜云赤雁池。

鸣汉履，侍唐眉。渭川莘野晚追随。归来仍对金銮老，三峡词源气未衰。
浮来庙
张侃（宋代）

仙槎飞去访牛郎，顽石浮来立道旁。能使乡民知所敬，只鸡卮酒卜丰穰。
次韵朱宾老删定月夜相访一首
刘一止（宋代）

一水相望十里馀，扁舟夜载月明俱。君今身为故人出，我亦年来此客无。

夜久灯孤疑是梦，樽空仆卧不成呼。残年会见干戈息，共买嵌岩著老躯。
清平乐（次B634云韵）
周密（宋代）

吹梅声噎。帘卷初弦月。一寸春霏消蕙雪。愁染垂杨带结。

画桥平接金沙。软红浅隔儿家。燕子未归门掩，晚妆空对菱花。
听莺曲
韦应物（唐代）

东方欲曙花冥冥，啼莺相唤亦可听。
乍去乍来时近远，才闻南陌又东城。
忽似上林翻下苑，绵绵蛮蛮如有情。
欲啭不啭意自娇，羌儿弄笛曲未调。
前声后声不相及，秦女学筝指犹涩。
须臾风暖朝日暾，流音变作百鸟喧。
谁家懒妇惊残梦，何处愁人忆故园。
伯劳飞过声跼促，戴胜下时桑田绿。
不及流莺日日啼，能使万家春意闲。
有时断续听不了，飞去花枝犹袅袅。
还栖碧树锁千门，春漏方残一声晓。
醉翁亭记
欧阳修（宋代）

环滁皆山也。其西南诸峰，林壑尤美，望之蔚然而深秀者，琅琊也。山行六七里，渐闻水声潺潺，而泻出于两峰之间者，酿泉也。峰回路转，有亭翼然临于泉上者，醉翁亭也。作亭者谁？山之僧曰智仙也。名之者谁？太守自谓也。太守与客来饮于此，饮少辄醉，而年又最高，故自号曰醉翁也。醉翁之意不在酒，在乎山水之间也。山水之乐，得之心而寓之酒也。(山之僧曰智仙也 一作：山之僧智仙也)

若夫日出而林霏开，云归而岩穴暝，晦明变化者，山间之朝暮也。野芳发而幽香，佳木秀而繁阴，风霜高洁，水落而石出者，山间之四时也。朝而往，暮而归，四时之景不同，而乐亦无穷也。

至于负者歌于途，行者休于树，前者呼，后者应，伛偻提携，往来而不绝者，滁人游也。临溪而渔，溪深而鱼肥，酿泉为酒，泉香而酒洌，山肴野蔌，杂然而前陈者，太守宴也。宴酣之乐，非丝非竹，射者中，弈者胜，觥筹交错，起坐而喧哗者，众宾欢也。苍颜白发，颓然乎其间者，太守醉也。

已而夕阳在山，人影散乱，太守归而宾客从也。树林阴翳，鸣声上下，游人去而禽鸟乐也。然而禽鸟知山林之乐，而不知人之乐；人知从太守游而乐，而不知太守之乐其乐也。醉能同其乐，醒能述以文者，太守也。太守谓谁？庐陵欧阳修也。
鄢陵道中汪瑞桢诸将各率千骑来逆 其一
梁朝钟（清代）

百战西师未可当，云屯千里动襄阳。为予引满银鞍酒，饮马鄢陵古道傍。
书西斋几
陈必复（宋代）

半枕午窗梦，一声啼鸟清。
雨深花有恨，春老柳无情。
退觉身名重，閒知世事轻。
杜门非谢客，懒甚阙将迎。
沙溪
项安世（宋代）

沙溪东畔小沙溪，凿石临流唤客题。水欲环洲流故曲，山来拥市势全低。

车声轧轧机中纬，榔响丁丁阵上鼙。出处不齐均有役，两轮天上亦东西。
白沙阻风
张耒（宋代）

春江风易恶，故作客行难。
晴日开野色，朝寒醒醉颜。
归人出断岸，去翼复前山。
淹泊无谁语，村翁亦往还。
金刚随机无尽颂·法会因由分第一
释印肃（宋代）

更上一层楼，清风似饵钩。
钎鳞吞不得，莫怪钓竿头。
次韵陈学正
陈造（宋代）

自审江湖槁项翁，浪将张邴并高风。
就闲耕钓真无说，投合侯高况不工。
策足不应诸俊后，如君宁复老夫同。
亟须秉烛欢游地，行簉英雄入彀中。
次临封八景韵四首 其三 南寺钟声
苏万国（明代）

宝刹无尘迥绝纷，疏钟隐隐出林闻。三扣觉人亲佛日，数声唤鸟度岩云。

已惊蝶梦栩然醒，何事轮蹄遝尔勤。遥想东方犹未息，楼兰快斩树华勋。
庵居杂咏九首
张继先（宋代）

甓瓦完齐土壁坚，籓篱周匝没疏穿。
人来谩笑无华旆，风雨须教安稳眠。
蜥蜴
吕陶（宋代）

前年诏书褒蜥蜴，为与生民致膏泽。圣君虔祷享嘉应，其功似共乾坤敌。

载之令甲告天下，郡县奉承谁敢易。大臣作诗纪盛事，更唱迭酬盈卷帙。

去冬不雪春不雨，云在西郊尚凝密。顿来荧惑犯太阳，曜灵无光如血色。

九重焦劳念凶旱，细札数行殊怛恻。庶官群吏各奔走，欲以精诚干化力。

佛宫老庙皆恳叩，龙宇鹅坛竞搜索。又令中使持御香，岳渎遍祈犹未获。

首种不入最大事，而况三农方失职。传闻九路已蠲税，应是田畴少禾麦。

吁嗟蜥蜴厚颜否，造化至幽非尔责。青童柳枝宛如故，何事威灵减当日。

苍生若望尔为霖，安用庙堂贤辅弼。
送元评事归山居
钱起（唐代）

忆家望云路，东去独依依。水宿随渔火，山行到竹扉。

寒花催酒熟，山犬喜人归。遥羡书窗下，千峰出翠微。
侍宴曲
贾至（唐代）

云陛褰珠扆，天墀覆绿杨。隔帘妆隐映，向席舞低昂。

鸣佩长廊静，开冰广殿凉。欢馀剑履散，同辇入昭阳。
匡云上人制斑竹龛奉佛归庐山偈以送之 其二
李之世（明代）

琉璃净滑露珠匀，中见如来妙净身。为问空明谁点缀，菩提无树镜无尘。
留秀野刘丈二首 其二
朱熹（宋代）

一去屏山今几春，归来三径但荒榛。剪除便觉风烟好，徙倚还惊物色新。

楼外千林遮去路，阶前一水恋行尘。劝君更作留连计，同社追游苦未频。
失题
李楩（明代）

采药空山归不归，扣门声更雨声围。隈檐两杏垂枝入，故弄拳珠点客衣。
题忠顺夫人画像四首
于慎行（明代）

燕支山色点平芜，染出春愁上画图。
一曲胡笳明月夜，边声又度小单于。
潇湘行
孟洋（明代）

岁暮浮潇湘，天空豁心目。霁日千林开，高云万峰簇。

江色岩霏水郭隈，垂萝飞幌隐楼台。疏松野寺钟磬响，枯苇沙汀鸿雁哀。

风烟奕奕纷奇状，海贾湖商日流荡。浣妇新妆映绿波，渔人密罟抛洪浪。

年年岁岁此江津，今日人过非昔人。曾闻埋没屈原骨，不复飘零贾谊身。

楚人宫中罢歌舞，十二峰头泣云雨。岸上谁家越女讴，珠帘罗幕桂堂幽。

江南本自山川胜，日暮其如客子愁。当昔孙吴汉照烈，衡湘转战江流血。

功臣名将巳寂寥，石碑铜柱俱沦灭。秦皇威力震羌胡，仍回车驾遍寰区。

驰道至今潇水上，秋风惟见白云孤。白云孤以飞，湘水自南下。

安得从之亦北旋，东园种竹耕西野。
昆明黑龙潭唐梅歌
牛焘（清代）

天下梅花何处奇，罗浮孤山最多姿。孤山已属后人植，罗浮焉有厥初枝。

从来花木因人显，秦松汉柏多传疑。滇中龙潭老梅树，人言植字三唐时。

传闻真赝难考稽，古香古色真纷披。苍皮僵卧连理碎，老干婆娑生意微。

谁知中有魂一缕，千秋风月此主持。有时连岁花不发，烟霞散乱碧苔滋。

忽然花开大如盏，一阶彤云春又归。为美人兮为高士，一洗凡世铅华空胭脂。

吾闻有唐一代多风雅，擘笺竞尚鼠姑祠。至今传者惟憬赋，灞桥驴背捻吟髭。

是时蒙诏据南中，花开花落人不知。五季沦胥代迁移，玉斧一画区东西。

剑南玉局不此到，云阶月地谁品题。从此沉沦三百载，孙李馀烬劫尘飞。

龙潭经几作战场，此梅不死非人为。人言花好神鬼护，我谓花老更精微。

檀心玉颊珊瑚株，千年琥珀结根围。孤高不入侯王第，冷落偏宜山涧溪。

三春白雪琴边弄，一声黄鹤笛里吹。琴边笛里遥相忆，阿盖陈元出香闺。

君不见，西洱河边万人冢，先朝空有战骨遗。又不见，点苍城南一片石，风雨剥蚀郑回碑。

风云战斗壮士老，将军壁垒秋草衰。惟有梅花一段春，罗浮孤山后先辉。

我今提壶向花间，举酒酬花一问之。翠羽啾啾几朝暮，金马嘶残碧鸡啼。

巡檐可许来索笑，踏残多少苍苔泥。消磨不尽群英雄，几人花下寄情痴。

天长岁月花应厌，怕愁贪睡开迟迟。花不言兮酒自斟，惆怅山头落日低。

祗今惟有空潭一轮月，搜尽人间枯肠万首诗。
将入关行次湘阴
曹松（唐代）

背顾秦城在何处，图书作伴过湘东。
神鸦乱噪黄陵近，候雁斜沉梦泽空。
打桨天连晴水白，烧田云隔夜山红。
也知渐老岩栖稳，争奈文闱有至公。
四时吟
邵雍（宋代）

可勉者行，可信者言。
可委者命，可托者天。
秋山散步
高翥（宋代）

乍晴沙路软於尘，新看芒鞋更可人。
谁道秋山不宜客，桂花多处胜行春。
圆石六题 其六 招仙亭
黄裳（宋代）

仙人岂可招，固有招仙道。钦信勿自欺，仁恕满中抱。

何惭紫芝翁，惠然及予坐。众行示要路，群实指虚果。

脱落形数中，行在从所好。踌躇即有碍，清樽急须倒。

天风欻尔动，相忘一何果。几日当复来，斜阳满芳草。
秋风三叠题德邻家所藏画三首 其二
李昱（明代）

江南八月秋风高，裂云直上声怒号。小声白昼走沙石，大声入怒翻鲸涛。

夜半吹折长松树，众鸟巢倾无宿处。豺虎啖人如蜜甜，何处桃源是归路。

呜呼二叠兮秋夜深，干戈满地愁人心。
久欲乞归未得一日蒙恩放归不胜欣喜涂中得十
吴芾（宋代）

路傍遥见一山居，欢喜犹如见故庐。
见似故该犹自喜，如今到后喜何如。
先德录为操江张公题
钟芳（明代）

罗浮之隈清江曲，绵绵世泽先贤躅。遗经独抱向皋原，闲课儿贤事耕读。

十年养就瑰特姿，一官俄逐双凫飞。绾符南牧有馀力，坐令蔀屋回晶辉。

西风潇飕动归兴，故园松菊寻幽径。缟衣素练聊自娱，清樽白发欢相映。

亭亭琪树发庭柯，葱苍直与霄汉摩。日光五色照眼烂，撑拄大厦畴能过。

铁冠嶷嶷含霜锷，文彩后先总殊渥。和气谁云萃一堂，霖雨会苏九州涸。
复澄社兄德配高夫人挽词四首 其二
林朝崧（清代）

茆茨洒扫净无尘，井臼裁缝日日亲。弱质不曾嫌事剧，淡妆偏耻逐时新。

丈夫文字供生计，儿辈刀圭活世人。向后桑榆应更好，可怜便作百年身。
平原谒颜鲁公祠
任绳隗（清代）

尚书遗像肃威神，瞻拜犹能起后人。万里乾坤存正气，七朝培植出宗臣。

东藩指顾山河日，西向从容捧诏辰。老至愈坚姜桂性，生平大节在君亲。
冬夕闲咏
陆游（宋代）

柳眼梅须漏泄春，江南又见物华新。
终年幽兴遗身世，半夜孤华怆鬼神。
客有疏亲俱握手，酒无贤圣总濡唇。
放翁自命君无笑，家世从来是散人。
皇甫乞诗为赠因次其韵
彭汝砺（宋代）

忆昔丹书下粉闱，诸公接武上瑶池。势淩雕鹗双鸿翼，香满蟾蜍一桂枝。

议论所存无赘学，声华此去有真知。风松无限溪山乐，时倩秋风寄数诗。
九日坐北湖联句诗
颜测（南北朝）

亭席敛徂蕙，澄酒泛初兰。
李龙眠飞骑习射图
吴师道（元代）

东都全盛称元丰，天子慷慨思奇功。蒐兵阅马振百度，坐欲折箠笞羌戎。

羽林卫士天下选，内厩汗血皆飞龙。射毬穿柳虽戏剧，移置行阵宁非雄。

从臣绝艺龙眠翁，曾侯唤仗明光宫。斫鬃飞䃂亲眼见，十年落笔逾精工。

君不见开元天宝马蕃庶，画手亦有曹韩同。承平涵育赖休泽，人与物会真奇逢。

好头赤玉五花骢，转首一笑浮云空。盛衰反覆古今梦，宝津无树吹秋风。

纷更扰扰竟何益，祸启大梁尘再蒙。披图考古三叹息，我思圣人忧日中。
冬至前月赴季父梅花之集与韩蒲向宪唐干诸人
胡寅（宋代）

天寒袖薄竹光侵，溪转桥横草阁深。
妃子定应来月窟，宁馨谁说是瑶林。
颜开玉色春光满，香动冰姿冷不禁。
漫道江南好诗句，只夸红蜡与黄金。
马当风涛中
晁补之（宋代）

从祖昔为州别驾，上书尝欲径枞阳。
乘危更觉思遗迹，惭愧篙师戒马当。
次韵曹子方对雪以诗见招观灯
毛滂（宋代）

柳外东风旗影转，身远鸣珂心想见。
碧瓦朱楼不夜城，走马插想春一片。
锦靴玉带簇金鞍，回雪惊鸿都转旋。
我书细字对短檠，尚未尽灯昏月窥研。
那知研节有七盘，但课旧书须百遍。
病骨烦招愧后车，新诗乞与书团扇。
明年相望孢侯乡，犹共碧霄端正面。
偈颂二十九首 其十二
释清了（宋代）

未休休去，未歇歇去。豁然宝镜当台，无限清光满户。
次韵子绍秋热望
周紫芝（宋代）

我欲蓐收回老火，乞雨天公殊未可。忍饥但复念壁立，回首谁能看甑堕。

天将夜雨送秋来，可近书檠吾已惰。耕犁泽泽水涓涓，归买一廛犹不果。

老翁何日在田间，君上青云应记我。
送内阁蔡公归阙
张方平（宋代）

丰宫周旧宅，梁国汉东关。尹正司留钥，贤公出近班。

教条推爱利，滋蔓悉除删。狭野耕桑急，终年狱市閒。

燕申铃阁静，荣养彩衣斑。治迹经纶外，阴功造化间。

士林归北海，人望在东山。一节遄趋召，西辕不可攀。

前旌霜树晓，候骑古河湾。和气均生物，淳风复海寰。

具瞻知可副，盛德致无艰。他日开炉冶，馀功为铸颜。
春日园居 其三
许友（明代）

群花下土在清明，菊种分苗著水轻。还见荔阴颓瓦里，乳鸠傍母习春声。
偈颂七十六首 其七十五
释子益（宋代）

有一则语，久欲拈出。未动舌头，遍界狼藉。且作么生收拾。
水调歌头·三衢舟次遇陈方大适粤西贺其秋捷兼送其行
黄之隽（清代）

万马尽辟易，一骥踏清秋。渥洼种是汗血，不负九方求。

鞭已输种先著，驾又惭予频覂，徒忆旧同游。相见话离绪，江影绕双舟。

滕王咏，湘灵句，总风流。算程春到漓水，花气拥旌斿。

见折桂枝轻便，又茁兰芽容易，妙齿撞烟楼。

开府顾之喜，星聚粤山头。
雪后望文脊诸峰哦韦苏州门对寒流雪满山之句得两诗 其二
周紫芝（宋代）

新来袅袅娉娉雪，犹在重重叠叠山。莫作故时峰岭看，玉京今不是人间。
游仙 其五
释文珦（宋代）

超然尘垢外，元化实希夷。吾生有道骨，中心常慕之。

感通影响然，高真不遐遗。导我归帝乡，云軿共委蛇。
送李尚书
韩愈（唐代）

帝忧南国切，改命付忠良。壤画星摇动，旗分兽簸扬。

五营兵转肃，千里地还方。控带荆门远，飘浮汉水长。

赐书宽属郡，战马隔邻疆。纵猎雷霆迅，观棋玉石忙。

风流岘首客，花艳大堤倡。富贵由身致，谁教不自强。
秋蕊香 重阳
曹勋（宋代）

秋色宫庭，黄花禁篽，西风乍透罗衣。龙山意渐爽，瑶砌叶初飞。

喜天宇、明洁晓晴时。翠楼都卷帘帷。奉宴赏，菊英环坐，金玉成围。

凭阑海山万里，登望处，休论戏马台池。揽幽芳、泛酒面香凝，携手与、仙姿共游嬉。

从他纱帽频敧。并宝马，何妨归路，月挂天西。
望远行（仙吕调）
柳永（宋代）

长空降瑞，寒风翦，淅淅瑶花初下。乱飘僧舍，密洒歌楼，迤逦渐迷鸳瓦。好是渔人，披得一蓑归去，江上晚来堪画。满长安，高却旗亭酒价。

幽雅。乘兴最宜访戴，泛小棹、越溪潇洒。皓鹤夺鲜，白鹇失素，千里广铺寒野。须信幽兰歌断，彤云收尽，别有瑶台琼榭。放一轮明月，交光清夜。
荆门怀古
钱开仕（清代）

千古兴亡指掌间，天然门户最孱颜。泉疑沸鼎源通蜀，城列围屏势控蛮。

树色远迷羊角寺，云容深护虎牙关。宋台梁馆都荒废，剩有图经志象山。
谒告得归拜呈内机知府郎官五首 其五
程公许（宋代）

膏车忍待晓钟撞，浩荡归情不可降。一笑朔风寒掠面，缓吟疏影蘸清江。
龙
徐积（宋代）

云是口中气，雨是口中沫。口中嘘吸须臾閒，天下焦枯一时活。
往体 其一
赵崇鉘（宋代）

积雪久不解，下有希世珍。志士缊袍间，苦心终不伸。

安得白日光，能照清夜颦。
锁院既久考文将毕适承按察使房公子靖遣诗相
赵汝腾（宋代）

恭承礼聘典文宗，秉笔秋闱合至公。
城郭纵游知有日，院门深锁寂无风。
抡才未拟升司马，发策方将问卧龙。
忽辱有诗相慰藉，一时裁答愧匆匆。
送思权随赵守往扬州
徐积（宋代）

一自移船便恐行，城中两夜梦河汀。武林夫子在船宿，往往将身梦入城。

夫子恋德虽未休，不过送公到扬州。我遣吟魂无远近，直过潇湘江渡头。
历溪书事五首 其一 弊帚
揭祐民（元代）

剥落一弊帚，自持扫休庵。老随筋力至，此外了非堪。
赠日本僧
王礪（宋代）

沧波泛瓶锡，几月到天朝。
乡信日边断，归程海面遥。
秋泉吟里落，霜叶定中飘。
为爱华风好，扶桑梦自消。
寄山中友人
姚合（唐代）

昨秋今复春，役役是非身。海上无归路，城中作老人。

流年何处在，白日每朝新。闻有长生术，将求未有因。
题李妇戴氏贞节
梁滔（明代）

孤鸾分影最堪伤，苦节何当岁月长。机杼到今怜汝断，柏舟千古羡谁方？

思深连理催黄发，怨逐菱花暗晓妆。三十馀年天始定，郡乘应记姓名芳。
对酒
白居易（唐代）

漫把参同契，难烧伏火砂。有时成白首，无处问黄芽。

幻世如泡影，浮生抵眼花。唯将绿醅酒，且替紫河车。
三月晦和唐人韵诗云三月正当三十日风光别我
胡寅（宋代）

一气冲融转大钧，四时舒卷见全身。
若云春向晨钟断，须信诗人未识春。
和人河西开府新移肃藩废邸之作
屈大均（明代）

河西幕府朔方开，节钺新移肃邸来。木叶声悲兜勒曲，穹闾气暗赫连台。

诸王河间多为善，一代淮南更有才。最是云中鸡犬好，不惊鸣镝向龙堆。
次韵云岫
钱闻诗（宋代）

超然物外一身行，野鹤孤云寄此生。
蓬户昼关春色暗，松窗夜此月华明。
蒙蒙山影暝将晓，款款溪声雨欲晴。
曾识山南云岫隐，方知宠辱莫吾惊。
寄赠钟石翰长 其一
严嵩（明代）

咫尺南宫近木天，羡君官府是神仙。鸾凰会整青霄翼，山水还留白雪篇。
寄元老 其二
邹浩（宋代）

欲知别后事如何，门巷苔生雀可罗。偏称解衣槃礴裸，真为静处萨婆诃。

鬼神密护炉中药，风雨深藏壁上梭。惟是葛藤犹入念，有时西望笑呵呵。
灞东晚晴，简同行薛弃、朱训
刘长卿（唐代）

客心豁初霁，霁色暝玄灞。西向看夕阳，曈曈映桑柘。

二贤诚逸足，千里陪征驾。古树枳道傍，人烟杜陵下。

伊余在羁束，且复随造化。好道当有心，营生苦无暇。

高贤幸兹偶，英达穷王霸。迢递客王程，裴回主人夜。

一薰知异质，片玉谁齐价。同结丘中缘，尘埃自兹谢。
天官颛面正朝
孔文仲（宋代）

天官惟将相，位号著璇霄。
所处皆颛面，攸司共正朝。
极星安正皆，列宿俪群僚。
号令三光动，吹嘘二气调。
何参言辅汉，稷契正裨尧。
盛旦群龙进，乾符已上昭。
垂虹桥三首 其一
萧立之（宋代）

湖光秋色渺苍寒，一似前时画得看。画里人家浑不觉，夕阳留客倚阑干。
金凤钩（同前）
晁补之（宋代）

雪消闲步花畔。试屈指、早春将半。樱桃枝上最先到，却恨小梅芳浅。

忽惊拂水双来燕。暗自忆、故人犹远。一分风雨占春愁，一来又对花肠断。
集唐句送魏孔渊御史谪判潼川
丘浚（明代）

鸣玉朝来散紫宸，凤楼回首落花频。鹓鸿得路争先翥，鹦鹉才高却累身。

直以疏慵招物议，不趋权势正因循。只因宋玉闲唇吻，自保曾参不杀人。

谩说简书惟物役，犹将谈笑出风尘。眼前好恶那能定，梦里输赢总未真。

芳草有情皆碍马，江湖何处不通津。长空淡淡飞鸟灭，客舍青青柳色新。

东涧水流西涧水，锦江春似曲江春。长沙不久留才子，莫厌伤多酒入唇。
如梦令
赵我佩（清代）

今夜梦魂无定。多被琼箫吹醒。廊外月如潮，翠袖宵来慵凭。

人静。人静。风弄一帘花影。
小重山
陈允平（宋代）

岸柳黄深绿渐饶。林塘初雨过，涨蒲萄。秋千亭榭彩旗交。莺声里，春在杏花梢。

慵整翠云翘。眉尖愁两点，倩谁描。斜阳芳草暗魂销。东风远，犹凭赤阑桥。
依韵和通判把菊有寄
梅尧臣（宋代）

湖边草树多，蠹叶已少色。
唯菊不畏霜，淡艳如有德。
自与兰并不，非因人所植。
爱贵曾未厌，秋日短苦逼。
朋好各相望，采持空叹息。
临杯不能饮，对案不能食。
借问君何忧，节物感人极
别老母
黄景仁（清代）

搴帷拜母河梁去，白发愁看泪眼枯。
惨惨柴门风雪夜，此时有子不如无。
会稽览古诗 其一 铁门限
华镇（宋代）

铁限僧坊迹未移，千通真草了无遗。兰亭墨迹何由见，祇说萧郎奉使时。
筝歌
谢尚（魏晋）

秋风意殊迫。
不求人
王十朋（宋代）

牙为指爪木为身，挠痒工夫似有神。老病不能亲把握，不求人又却求人。
洞庭春色 其一 次韵寄答松陵徐电发
梁清标（清代）

独步江东，群推孝穆，志在千秋。尽词华潘陆，恣情采撷，新声秦柳，匠意研求。

入洛才人追二俊，遇倾盖公卿便驻驺。吾衰矣，看中原鞭弭，输与林丘。

当年陈琳阮瑀，草檄处、名满诸侯。羡扁舟书剑，五湖烟月，春城丝管，六代歌楼。

樽酒旗亭风雅会，料此际欧阳放出头。西陵畔，听江湖怒发，笑引吴钩。
上雪潭三汲亭
陈岩（宋代）

水沫抛来骤出奇，满空洒下雪纷披。
云端惊见双峰面，恰是仙人剪水时。
香山栖云楼作 其二
弘历（清代）

忆昔初来此，名山惜似髡。几閒尝肆夏，日涉亦成园。

俯水参鱼乐，披风听鸟言。漫矜游物外，触目道心存。
自溪口买舟至顺昌示同行者
朱熹（宋代）

时燠倦长途，买舟至西郭。烟波方渺然，坐此溪上阁。

子留且欢宴，我去成萧索。同行不同调，此意谁与托。
【南吕】玉娇枝过四块玉
未功作者（元代）

休争闲气，都只是南柯梦里。想功名到底成何济？总虚华几人功！百般乖不
如一就痴，十分醒争似三分醉。则这的是人生落得，不受用图个甚的！赤紧的乌
紧飞，兔紧追，看看的老来催。人无百岁人，枉作千年计。将眉间闷锁开，休把
心上愁绳系，则这的是延年益寿的理。
寄怀焦弱侯太史时弱侯以空名参军粤阃者十年矣怀贤徇知情见乎词
张萱（明代）

为忆青宫冠集英，祇应白首领蓬瀛。玉皇香案长虚左，蛮府英僚尚借名。

千古文章原寂寞，一时项领任峥嵘。罗浮老友心香在，夜夜天南礼紫清。